****

**KUVENDI**

**P R O J E K T L I G J**

**Nr.\_\_\_\_\_/ 2019**

**PËR**

**TRAJTIMIN FINANCIAR TË PUNONJËSVE TË POLICISË SË SHTETIT, GARDËS SË REPUBLIKËS DHE SHËRBIMIT PËR ÇËSHTJET E BRENDSHME DHE ANKESAT NË MINISTRINË E BRENDSHME, PAS NDËRPRERJES SË MARRËDHËNIEVE TË PUNËS**

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave,

K U V E N D I

I REPUBLIKËS SË SHQIPËRISË

V E N D O S I:

KREU I

**Neni 1**

**Qëllimi**

Qëllimi i këtij ligji është t'u garantojë trajtim financiar punonjësve të Policisë së Shtetit, Gardës së Republikës dhe Shërbimit për Çështjet e Brendshme dhe Ankesat, në rast të ndërprerjes së marrëdhënieve të punës, përpara daljes në pension të plotë pleqërie.

**Neni 2**

**Subjektet përfitues**

Subjekte të përfitimit të trajtimit financiar sipas këtij ligji janë, punonjësit e Policisë së Shtetit, punonjësit e Gardës së Republikës dhe punonjësit e Shërbimit për Çështjet e Brendshme dhe Ankesat me gradë dhe që plotësojnë kriteret e përcaktuara në këtë ligj.

**Neni 3**

**Vjetërsia në shërbim**

Për efekt të përfitimit të trajtimit financiar, pas ndërprerjes së marrëdhënieve të punës, njihet si vjetërsi shërbimi, vjetërsia në strukturat e Policisë së Shtetit, Gardës së Republikës, Shërbimit për Çështjet e Brendshme dhe Ankesat, në Ministrinë e Brendshme, si dhe vjetërsia në strukturat e tjera shtetërore me gradë.

**Neni 4**

**Kriteret e përfitimit të trajtimit financiar**

1. Punonjësi i Policisë së Shtetit, Gardës së Republikës dhe Shërbimit për Çështjet e Brendshme dhe Ankesat, përfiton trajtimin financiar sipas këtij ligji, deri në plotësimin e moshës për pension të plotë pleqërie, kur:
2. Ka mbushur moshën 55 vjeç;
3. Plotëson 30 vite vjetërsi shërbimi në strukturat e Policisë së Shtetit, Gardës së Republikës, Shërbimit për Çështjet e Brendshme dhe Ankesat apo në struktura të tjera shtetërore me gradë.
4. Trajtimi financiar i punonjësve të Policisë së Shtetit, Gardës së Republikës dhe Shërbimit për Çështjet e Brendshme dhe Ankesat, në Ministrinë e Brendshme, sipas përcaktimeve në pikën 1 të këtij neni, është në masën 50% të pagës mujore neto, në momentin e ndërprerjes së marrëdhënieve të punës me shërbimin përkatës.
5. Trajtimi financiar përfitohet me kërkesë të punonjësit, ose kërkesë të titullarit të institucionit përkatës dhe miratohet nga Komisioni i Posaçëm. Përbërja dhe kriteret e vlerësimit të Komisionit të Posaçëm përcaktohen me vendim të Këshillit të Ministrave.

**Neni 5**

 **Financimi**

Efektet financiare që rrjedhin nga zbatimi i këtij ligji financohen nga buxheti vjetor i Ministrisë së Brendshme, i përcaktuar për trajtimin financiar të punonjësve të Policisë së Shtetit, të Gardës së Republikës dhe Shërbimit për Çështjet e Brendshme dhe Ankesat, në Ministrinë e Brendshme, pas ndërprerjes së marrëdhënieve të punës.

**Neni 6**

**Indeksimi**

Trajtimi financiar pas ndërprerjes së marrëdhënieve të punës indeksohet sa herë indeksohen dhe rriten pagat e punonjësve të Policisë së Shtetit, Gardës së Republikës dhe Shërbimit për Çështjet e Brendshme dhe Ankesat, sipas indeksit të rritjes së pagave për këta punonjës. Koha e indeksimit dhe indeksi përcaktohen me Vendim të Këshillit të Ministrave.

**Neni 7**

**Detyrimet e përfituesit sipas këtij ligji**

1. Punonjësit e Policisë së Shtetit, të Gardës së Republikës dhe të Shërbimit për Çështjet e Brendshme dhe Ankesat, në Ministrinë e Brendshme, që përfitojnë trajtimin financiar sipas këtij ligji, kanë detyrimin t’i përgjigjen nevojave që ka Policia e Shtetit, Garda e Republikës, Shërbimi për Çështjet e Brendshme dhe Ankesat, për t’u aktivizuar në shërbim për realizimin e misionit të tyre, deri në 700 orë në vit.
2. Mosplotësimi i detyrimit të këtij neni është shkak për ndërprerjen e trajtimit financiar sipas këtij ligji. Ndërprerja e përfitimit të trajtimit financiar bëhet me propozim të titullarit të institucionit përkatës dhe miratim të Komisionit të Posaçëm.

**Neni 8**

**Dispozita kalimtare dhe të fundit**

1. Dispozitat e këtij ligji zbatohen vetëm për punonjësit e Policisë së Shtetit, të Gardës së Republikës dhe të Shërbimit për Çështjet e Brendshme dhe Ankesat, në Ministrinë e Brendshme, që plotësojnë kriteret e përcaktuara në nenin 4, pas hyrjes në fuqi të këtij ligji.
2. Trajtimi financiar ndërpritet kur përfituesi rikthehet në Policinë e Shtetit, Gardën e Republikës dhe Shërbimin për Çështjet e Brendshme dhe Ankesat, si dhe në rastet kur është i punësuar në sektorin publik apo privat ose i vetëpunësuar.
3. Trajtimi financiar i përfituar nga ky ligj, nuk prek përfitimet që i lindin punonjësit të Policisë së Shtetit, të Gardës së Republikës dhe të Shërbimit për Çështjet e Brendshme dhe Ankesat, në Ministrinë e Brendshme, nga legjislacioni në fuqi.

**Neni 9**

**Nxjerrja e akteve nënligjore**

Ngarkohet Këshilli i Ministrave të nxjerrë aktet nënligjore në zbatim të këtij ligji, brenda 3 (tre) muajve nga miratimi i tij.

**Neni 10**

**Hyrja në fuqi**

Ky ligj hyn në fuqi më 1 Janar 2020

**K R Y E T A R I**

**GRAMOZ RUÇI**